સલામત અને ઝડપી પરિવહનના ઉપાય માટે રેલવેના માળખામાં જરૂરી ફેરફારો કરીને તેની કાર્યક્ષમતા વધારવી જોઈએ. સુપરફાસ્ટ અને પ્રિમિયમ ટ્રેનોની સ્પીડ વધારવી જોઈએ. હાલ આપણે અનુક્રમે ૫૫ અને ૭૦ કિલોમીટરની સરેરાશ ઝડપે દોડતી ટ્રેનને સુપરફાસ્ટ અને પ્રિમિયમ ટ્રેન ગણીએ છીએ. સરકારી ચોપડે આ ટ્રેનોની વધુમાં વધુ સ્પીડ કલાકે ૧૬૦ કિલોમીટર હોય છે. જોકે માનવરહિત રેલવે ફાટકો, સિંગલ ટ્રેક જેવા કારણોને લીધે નિશ્ચિત સ્પીડ મેળવી શકાતી નથી. જેથી મુસાફરીનો સમય વધી જાય છે અને કીમતી માનવ કલાકો વેડફાય છે. જ્યાં રોજના અઢી કરોડ મુસાફરો અને ૨૮ લાખ ટન માલસામાનની હેરફેર થતી હોય ત્યાં એક કલાક પણ બહુ મોટો આર્થિક ફેર પાડી શકે.